Sibanye-Stillwater het oog op New York | Netwerk24
Deur Bloomberg 29 Oktober 2019 08:57
Neal Froneman, uitvoerende hoof van Sibanye-Stillwater.Foto: Elvira Wood
Sibanye-Stillwater oorweeg dit om sy primêre notering in 2021 na New York te skuif.
Neal Froneman, uitvoerende hoof van die maatskappy, sê in ’n onderhoud met Bloomberg die styging in die prys van palladium en rodium gaan Sibanye-Stillwater help om teen 2020 sy skuld onder beheer te kry.
Hy sê krag- en watertekorte, ’n toename in misdaad en veeleisende regulasies in Suid-Afrika skrik beleggers af.
Die plan om Sibanye-Stillwater se primêre notering te skuif gaan nog twee jaar moet wag, totdat die maatskappy sy skuld na behore onder beheer het.
Froneman sê die skuif is om kommersiële redes en moet nie gesien word as ’n stap om uit die land te onttrek nie.
Hy sê van die maatskappy se platinummyne het ’n verwagte leeftyd van sowat 40 jaar.
“Om in die buiteland te soek na groei, is net ’n logiese uitbreiding van waar ons nou is,” sê Froneman.
“Geen definitiewe besluit is geneem nie, maar ek dink as ons sou groei, gaan ons ons primêre notering móét skuif omdat daar geen groei in Suid-Afrika is nie.”
Deur Sibanye-Stillwater se primêre notering te skuif, sal dit hom aan ’n groter groep beleggers blootstel. Hy sal ook toegang tot goedkoper kapitaal kan kry.
“As jy ’n ordentlike internasionale portefeulje van bates het en dan jou primêre notering verander, glo ek jy sal herwaardeer word omdat jy meer aanvaar word,” sê hy.
Sibanye-Stillwater het in 2016 die Stillwater-myn in Amerika vir $2,2 miljard bekom.
Dit is juis dié transaksie wat van hom ’n internasionale rolspeler gemaak het, maar wat ook tot sy groot skuldlas bygedra het.
Sibanye-Stillwater het Dinsdag teen R26,40 op die JSE verhandel. Luidens Iress gee dit die maatskappy ’n markwaarde van R70,4 miljard.
Meer oor: Sibanye-Stillwater | Mynbou | Notering | Mynboubedryf